Sèries que no et pots perdre: Sense8 - Cruïlla Barcelona Summer Festival
Destacats • Noticies • Recomanacions
Sèries que no et pots perdre: Sense8
Sense8, la sèrie més emocional i personal creada pels germans Wachowski a Netflix
Els 8 personatges principals de Sense8
Tot comença amb una mort i vuit naixements. Vuit vides, vuit històries, vuit persones connectades entre si a través de les seves emocions. La màxima expressió de l’empatia humana portada a l’extrem, on vuit desconeguts es troben interconnectats per una causa misteriosa, eliminant qualsevol barrera espai-temporal entre ells. Sense8 (2015) és una sèrie creada pels germans Wachowski, mundialment coneguts per ser els pares de la mítica saga “Matrix”, amb un tint de ciència-ficció més que familiar. Al costat d’ells, J. Michael Straczynski (creador de la sèrie de culte Babylon 5), Tom Tykwer i James McTeigue (director de V de Vendetta) se sumen a l’equip creatiu de la sèrie, que promet sens dubte diverses temporades de misteris.
Entre els temes que toca la sèrie, un dels aspectes més importants dins de les trames narratives és l’alta representació del col·lectiu LGTB. Un aspecte que, si repassem breument la cultura audiovisual dels últims anys, és nou en quant que s’introdueix, per primera vegada, un personatge transsexual i homosexual com és Nomi (Jamie Clayton), una de les vuit sensates que viu profundament enamorada de Amanita (Freema Agyeman), regalant-nos diverses escenes de l’amor més pur i humà que es pugui imaginar. La reafirmació de la identitat de Nomi com a dona és el pur reflex de la història personal de la mateixa Lana Wachowski (nascuda com Larry) mostrant la lluita interna que sofreix aquest personatge que va viure en la seva pròpia pell anys enrere amb el seu canvi de sexe.
Amanita (esq.) i Nomi (dreta) en els primers episodis de la sèrie
El canvi de gènere de Lana Wachowski
Pel que fa als actors, podem veure més d’una cara coneguda. L’espanyol Miguel Ángel Silvestre interpreta a Lito Rodríguez, un actor mexicà de gran èxit entre les dones pels seus papers de galant heroic que guarda un secret: el seu amor real es diu Hernando (Alfonso Herrera).
Els que sou més serieadictes, reconeixereu en el primer instant a Naveen Andrews, actor que va interpretar a Sayid Jarrah en la mítica sèrie Lost (Perdidos) donant vida a Jonas Maliki, un sensate que pretén ajudar als 8 sensates, posseïdor de grans respostes als misteris que es plantegen després de la mort de Angelica (Daryl Hannah), “mare” d’aquesta nova generació de sensates.
Naveen Andrews (Maliki) i Daryl Hannah (Angelica) en el primer episodi de Sense8
Un altre dels personatges, que es presenta com la reencarnació del mateix Bruce Lee en versió femenina, és Sun Bak (Bae Doona). Una noia japonesa que carrega amb els errors del seu pare i el seu germà, empresaris d’una gran corporació i que la converteixen en una “superdona” implacable. Lligada a ella i des de Nairobi, tenim a Capheus (Aml Ameen) un jove conductor d’un autobús molt peculiar, que fa honor al seu ídol Jean-Claude Van Damme que li inspira per fer front a tots els problemes que se li presenten en buscar recursos per ajudar a la seva mare malalta de SIDA. Un personatge encantador i transparent, que dóna el toc d’humor i humilitat a la trama.
Sun (esq.) i Capheus (dreta) en una trobada a Nairobi
Des de l’Índia, tenim a Kala Dandekar (Tina Desai) una hindú devota a la ciutat de Bombai que treballa com a química farmacèutica, destinada al matrimoni amb un home que no estima. Una noia de gran cor que creu que el seu Déu Ganesha vol fer-li una mala jugada “enviant-li” a un Adonis ros que se li apareix als moments més inoportuns. Aquest “dimoni ros” és Wolfgang Bogdanow (Max Riemelt), un lladre de Berlin que forma part d’una banda de crim organitzat, més dur que una pedra, però que cau rendit als encants de Kala.
I l’última parella, la formen Riley Blue (Tuppence Middleton) i Will Gorski (Brian J. Smith). Riley és una DJ islandesa amb un món interior molt nostàlgic, marcat per un passat fosc que l’obliga a fugir a Londres. En una de les connexions sensate, coneix a Will; un policia de Chicago turmentat per un crim sense resoldre que va viure en la seva infantesa.
Will i Riley descobrint la seva connexió en un bar de Londres
Fins ara podem gaudir de la primera temporada de la sèrie, amb 12 capítols que obren boca a tots aquells amants dels misteris sense resoldre. Si aquest cap de setmana no tens pla i et ve de gust una bona sessió de sofà-manta, et recomanem aquesta sèrie que sens dubte, t’enganxarà des del primer moment.
¡Bon cap de setmana, Cruïllerxs!
Tags: Alfonso Herrera, Aml Ameen, Bae Doona, Brian J. Smith, cruïlla, cruillabarcelona, Daryl Hannah, Freema Agyeman, Jamie Clayton, Max Riemelt, Miguel Ángel Silvestre, Naveen Andrews, Netflix, recomanacions, sensate, sense8, series, Tina Desai, Tuppence Middleton, TV